ΚΑΝΟΝΙΣΜΟΣ (ΕΚ) αριθ. 2601/97 ΤΗΣ ΕΠΙΤΡΟΠΗΣ της 17ης Δεκεμβρίου 1997 για την καθιέρωση αποθέματος για να επιλυθούν περιπτώσεις υπερβολικής χαλεπότητας σε εφαρμογή του άρθρου 30 του κανονισμού (ΕΟΚ) αριθ. 404/93 του Συμβουλίου, για το έτος 1998

Η ΕΠΙΤΡΟΠΗ ΤΩΝ ΕΥΡΩΠΑΪΚΩΝ ΚΟΙΝΟΤΗΤΩΝ,

Έχοντας υπόψη:

τη συνθήκη για την ίδρυση της Ευρωπαϊκής Κοινότητας,

τον κανονισμό (ΕΟΚ) αριθ. 404/93 του Συμβουλίου, της 13ης Φεβρουαρίου 1993, περί κοινής οργανώσεως αγοράς στον τομέα της μπανάνας (1), όπως τροποποιήθηκε τελευταία από τον κανονισμό (ΕΚ) αριθ. 3290/94 (2), και ιδίως τα άρθρα 18 και 30,

Εκτιμώντας:

ότι στην απόφασή του της 26ης Νοεμβρίου 1996 στην υπόθεση C 68/95, το Δικαστήριο απεφάνθη ότι το άρθρο 30 του κανονισμού (ΕΟΚ) αριθ. 404/93 εξουσιοδοτεί την Επιτροπή και, αναλόγως των περιστάσεων, την υποχρεώνει να ρυθμίζει κανονιστικώς τις περιπτώσεις υπερβολικής χαλεπότητας που οφείλονται στο γεγονός ότι ορισμένοι εισαγωγείς μπανάνας από τρίτες χώρες ή μη παραδοσιακής μπανάνας ΑΚΕ αντιμετωπίζουν δυσχέρειες που απειλούν την επιβίωσή τους, ενώ τους έχει χορηγηθεί εξαιρετικά χαμηλή ποσόστωση βάσει των ετών αναφοράς που πρέπει να ληφθούν υπόψη κατά το άρθρο 19 παράγραφος 2 του κανονισμού, αν οι δυσχέρειες αυτές είναι αλληλένδετες με τη μετάβαση από τα εθνικά συστήματα που ίσχυαν πριν από την έναρξη ισχύος του κανονισμού προς την κοινή οργάνωση αγοράς και δεν οφείλονται στην έλλειψη επιμέλειας εκ μέρους των επιχειρηματιών αυτών 7

ότι μετά την απόφαση αυτή ορισμένοι επιχειρηματίες υποβάλλουν στην Επιτροπή αιτήσεις για συμπληρωματική χορήγηση επικαλούμενοι περιπτώσεις υπερβολικής χαλεπότητας 7 ότι προκειμένου να δοθεί ευνοϊκή συνέχεια στις αιτήσεις που δικαιολογούνται όσον αφορά τις αρχές που προκύπτουν από το Δικαστήριο, πρέπει να δημιουργηθεί απόθεμα το οποίο θα καταλογισθεί αργότερα στην ποσότητα της δασμολογικής ποσόστωσης κατά την εισαγωγή μπανανών τρίτων χωρών και μη παραδοσιακής μπανάνας ΑΚΕ που είναι διαθέσιμη σε εφαρμογή του άρθρου 18 του κανονισμού (ΕΟΚ) αριθ. 404/93 για το έτος 1998 7 ότι απόθεμα ποσότητας 20 000 τόνων φαίνεται ότι αιτιολογείται έχοντας υπόψη τις αιτήσεις που έχουν υποβληθεί στην Επιτροπή 7

ότι η επιτροπή διαχείρισης μπανάνας δεν διατύπωσε γνώμη εντός της προθεσμίας που όρισε ο πρόεδρός της,

ΕΞΕΔΩΣΕ ΤΟΝ ΠΑΡΟΝΤΑ ΚΑΝΟΝΙΣΜΟ:

Άρθρο 1

Δημιουργείται απόθεμα 20 000 τόνων μπανανών για να είναι δυνατή η έγκριση των ειδικών μέτρων, σε εφαρμογή του άρθρου 30 του κανονισμού (ΕΟΚ) αριθ. 404/93 του Συμβουλίου, προκειμένου να επιλυθούν περιπτώσεις υπερβολικής χαλεπότητας που αντιμετωπίζουν ορισμένοι επιχειρηματίες, μετά την έναρξη ισχύος της κοινής οργάνωσης της αγοράς στον τομέα της μπανάνας. Το απόθεμα αυτό καταλογίζεται στην ποσότητα της δασμολογικής ποσόστωσης κατά την εισαγωγή μπανανών τρίτων χωρών και μη παραδοσιακής μπανάνας ΑΚΕ, που είναι διαθέσιμη για το έτος 1998, σε εφαρμογή του άρθρου 18 του προαναφερθέντος κανονισμού.

Άρθρο 2

Ο παρών κανονισμός αρχίζει να ισχύει την 1η Ιανουαρίου 1998.

Ο παρών κανονισμός είναι δεσμευτικός ως προς όλα τα μέρη του και ισχύει άμεσα σε κάθε κράτος μέλος.

Βρυξέλλες, 17 Δεκεμβρίου 1997.

Για την Επιτροπή

Franz FISCHLER

Μέλος της Επιτροπής

(1) ΕΕ L 47 της 25. 2. 1993, σ. 1.

(2) ΕΕ L 349 της 31. 12. 1994, σ. 105.